Badiredi ba ile ba lemoga gore go na le bothata. Ka moka ba ema matsaro gore ba se ke ba tšhelwa ke madi a kgofa. Thobile le yena a thoma go golelwa ke dipotšišo tša maphodisa tša go se fele. Ba mo kgopela nomoro ya Sekatane ya sellathekeng, a ba botša gore ga a e tsebe. Nnete ke gore o be a boifa go ba fa yona ka ge a be a tla tla a di arabela mohlang Sekatane a boa. Le yena ka noši a kwa a tšhoga ge a nagana go ka leletša Sekatane. Gape o be a mo tseba a sa mo anegelwe. Bogale bja gagwe bo be bo feta le bja nkwe ge a selekegile. A rapela ka pelo gore Sekatane a mo leletše gore a kgone go mmotša ka ga leemaema la maphodisa dikgwebong le ka lapeng la gagwe. O ile a dula ka lehutšo eupša Sekatane a se letše. Dikoloi tša go tliša dinama le makhura tša se sa tla. Maphodisa a no fela a etla a hlolela. Nama ya fela, makhura a fela, ditlabakelo tša go aga le tšona tša thoma go kgwehla. Kgwebo ya re tsirr!